Ďakujem pekne, pán predsedajúci. Keď som rozmýšľala, akú symboliku vymyslieť na podporu, na naozajstnú podporu vyhlásenia 1. mája, nielen za deň práce, čo máme z americkej tradície povstania robotníkov v Chicagu, ale aj novej symboliky nových čias 21. storočia, dovoľte, aby som si vybrala jeden zaujímavý citát od Saint-Exupéryho: „Strom, ktorý rastie na voľnej pláni s dostatkom vody, svetla a priestoru len pre seba, vyrastie zväčša pokrútený a ošklbaný vetrami. Ale strom, ktorý rastie v pralese a v lese, obkľúčený druhými stromami, s ktorými bojuje o slnko, živiny, priestor, vyrastie vysoký a rovný.“ Myslím si, že táto symbolika je každému jasná. My ako osamotení, žijúci len sami pre seba, so svojou zodpovednosťou len za svoje vlastné osudy, by sme sa stali pokrútenými a ošklbanými. Spomeňme si len na osud Albánska v Európe, ktoré stálo takto osamotené dlhé roky. A dnes sme členmi Európskej únie a máme šancu v konkurencii so svojimi spojencami vyrásť rovní a vysokí. Európska integrácia sa stala po 2. svetovej vojne, po tých hekatombách obetí a utrpení, pre milióny tých, čo prežili, symbolom nádeje. Integrácia, európska integrácia sa stala symbolom nádeje na život v mieri a porozumení medzi národnými štátmi, medzi národmi a štátmi. Dnes sloboda a občianske práva, vláda práva a konštitucionalizmus a demokracia sa stali základnými kameňmi tejto nádeje aj pre nás po rokoch sociálneho inžinierstva, neslobody, dokonca okupácie a života za bariérou. Európska únia dnes v 21. storočí je nielen symbolom nádeje, ale stala sa pre celý svet aj znakom bohatstva a bezpečia. „Vláda bez bohatstva je nebezpečná a bohatstvo bez moci je smiešne.“ povedal Jacques Delors, jeden z najúspešnejších komisárov Európskej únie. „Je umenie vytvoriť rovnováhu medzi mocou a bohatstvom, aby bola vyvážená tak, aby bohatstvo nebolo bezmocné a moc dokázala spravovať bohatstvo.“ Ako povedal: „Nous avons besoin d´Europe puissante et généreuse.“ To znamená: „Máme potrebu, aby Európa bola mocná a“ – „généreuse“, to je veľmi ťažko preložiť toto slovo, ale aby bola „rozhodná“, asi takto by sa to po slovensky dalo povedať. Dnes pripájame k týmto slovám aj slovo „solidárna“. A my práve od tohto roku 2007 do roku 2013 pocítime pozitívnu silu európskej solidarity, samozrejme, za predpokladu, ak ju dokážeme zorganizovať. Labutí spev po skončení studenej vojny, že potom už bude všade mier, sa po Sarajeve a Kosove ukázal ako len sen. Spolupráca a obrusovanie hrán medzi Európanmi a vo svete sú neustále potrebné. V 21. storočí sa naša Európska únia bude musieť denne novo definovať. Novo si definovať náš diel spoluzodpovednosti, ale nielen vo vnútri Európskej únie, ale aj vo svete. My ako členovia Európskej únie budeme spoludefinovať túto novú európsku spoluzodpovednosť za svet. Preto podporujem návrh našej kolegyne, lebo táto spoluzodpovednosť úplne nová by mala byť aj symbolicky vyjadrená v našich sviatkoch a pamätných dňoch, ktoré si pripomíname každý rok, a vyjadrená 1. májom ako Pamätným dňom Európskej únie. Ďakujem za vašu obmedzenú pozornosť.
Pozitívny hodnotenie návrhu Pozitívny tón reči o Eu